רוברט קנון

רוברט פלויד קנון האב (באנגלית: .Robert Floyd Kennon Sr; ) היה משפטן ופוליטיקאי אמריקאי מלואיזיאנה, איש המפלגה הדמוקרטית, שכיהן כראש עיריית מינדן בשנים 1926–1928, כתובע של מחוזות בוסייר וובסטר בשנים 1930–1941, כשופט בבית המשפט העליון של לואיזיאנה בשנים 1945–1946, כשופט בבית המשפט לערעורים של לואיזיאנה בסבב השני בשנים 1945–1952, ולאחר מכן ועד 1956 כמושל לואיזיאנה ה-48.
ראשית חייו
רוברט קנון נולד בכפר דברלי, שכיום הוא חלק מהעיר מינדן שבלואיזיאנה, כבנם של פלויד קנון ושל אנני לאורה (לבית בופ) קנון. ב-1919 הוא סיים את לימודיו בבית הספר התיכון של מינדן, והמשיך ללמוד באוניברסיטת המדינה של לואיזיאנה. בעת לימודיו שם הוא היה חבר בנבחרות הפוטבול והטניס של המוסד. הוא השלים את לימודיו שם ב-1923, ואת התואר שלו במשפטים ב-1925.
קריירה פוליטית ושיפוטית
לאחר סיום לימודיו, כשהיה בן 23, נבחר קנון כראש עיריית מינדן. הוא כיהן בתפקיד עד 1928, וב-1930 היה לתובע של מחוזות בוסייר וובסטר עד 1940.

ב-1940 נבחר קנון כשופט בבית המשפט לערעורים של לואיזיאנה בסבב השני, אך במקום לכהן על כס השיפוט הוא התגייס לצבא ארצות הברית ולא כיהן בתפקידו כשופט עד לתום מלחמת העולם השנייה. הוא שב לכהונתו כשופט וכיהן בתפקיד עד 1952 ובמקביל כיהן שנתיים גם כשופט בבית המשפט העליון של לואיזיאנה.

מושל לואיזיאנה
הבחירות למשרת מושל לואיזיאנה התקיימו באפריל 1952. כמו רוב מדינות הדרום, החל מתום תקופת השיקום, לא התקיימה למעשה המפלגה הרפובליקנית ככוח פוליטי, ומשמעות הדבר הייתה שהבחירות המקדימות של המפלגה הדמוקרטית היו ההתמודדות המעשית על משרת המושל. בבחירות אלו שהתקיימו בפברואר הובס מועמדו של המושל לשעבר ארל לונג, קארלוס ספהט על ידי קנון. בבחירות הכלליות, שהתקיימו באפריל, ניצח קנון את האריסון באגוול, עורך דין בבאטון רוז', שהיה המועמד הרפובליקני השני בלואיזיאנה מאז תקופת השיקום. קנון זכה ב-118,723 קולות (96 אחוזים), ובאגוול קיבל 4,958 קולות (4 אחוזים).

בעת כהונתו בתפקיד המושל, הקים קנון מחדש את נציבות השירות הציבורי בלואיזיאנה, שפורקה על ידי קודמו בתפקיד ארל לונג. הוא גם קידם תיקונים בחוקת לואיזיאנה להגבלת תפקיד המושל. הוא גם פעל ליצירת ממשל בית לניו אורלינס ובכך שם קץ להתערבות ממשלת המדינה בממשל המקומי שם. פעולות נוספות של קנון כמושל היו הבטחת פעולתן של מכונות הצבעה בכל תחנת קלפי, ומאבק בהימורים במדינה. בעת כהונתו כמושל כיהן קנון כיושב ראש אגודת המושלים הלאומית בשנים 1954–1955, וכיושב ראש מועצת ממשלות המדינות  ב-1955.
שנותיו האחרונות
לאחר תום כהונתו כמושל ב-1956, שב קנון לעיסוקו בעריכת דין בבאטון רוז'. ב-1963 הוא התמודד שוב על משרת המושל, אך הובס בבחירות המקדימות של הדמוקרטים על ידי ג'ון מקית'ן, שהמשיך ונבחר בבחירות הכלליות כמושל. אף על פי שקנון נותר חבר המפלגה הדמוקרטית, הוא תמך במועמדים הרפובליקנים לנשיאות ארצות הברית, החל מדווייט אייזנהאואר ב-1952.

ב-1931 נשא קנון לאישה את יוג'יניה סנטל, ולשניים נולדו שלושה בנים.

רוברט קנון נפטר בבאטון רוז' ב-11 בינואר 1988. הוא נטמן בבית הקברות של משפחת יאנג בזאכרי שבמחוז מזרח באטון רוז'.
לקריאה נוספת
 Sobel, Robert, and John Raimo, eds. Biographical Directory of the Governors of the United States, 1789–1978, Vol. 2 Westport, Conn.; Meckler Books, 1978, p. 589

קישורים חיצוניים

 רוברט קנון באתר אגודת המושלים הלאומית 
 רוברט קנון באתר The Political Graveyard 


הערות שוליים

קטגוריה:אמריקאים ילידי לואיזיאנה
קטגוריה:מושלי לואיזיאנה
קטגוריה:מושלי מדינות ארצות הברית מהמפלגה הדמוקרטית
קטגוריה:שופטי בתי המשפט של מדינת לואיזיאנה
קטגוריה:ראשי עיריות בלואיזיאנה
קטגוריה:קצינים אמריקאים במלחמת העולם השנייה
קטגוריה:עורכי דין אמריקאים במאה ה-20
קטגוריה:אמריקאים שנולדו ב-1902
קטגוריה:אמריקאים שנפטרו ב-1988